Гарадзенцы: 23 лютага – не нашае свята | БЕЛАРУСКАЕ РАДЫЁ РАЦЫЯ
Гарадзенцы: 23 лютага – не нашае свята
Жыхары Гародні не лічаць 23 лютага сваім святам і ў сем’ях гэты дзень амаль не адзначаюць. Дзяржаўная ўлада святкуе гэты дзень як Свята абаронцаў Айчыны, і ва ўсіх афіцыйных установах горада і на яго вуліцах вісяць плакаты і нейкія святочныя транспаранты.
Наш карэспандэнт даведаўся, што думаюць жыхары Гародні пра гэты дзень.
– Усё сціпла. Часам можна пайсці ў горад.
– У нашай сям’і не адзначаецца 23 лютага. Для сапраўднага беларуса гэта чужое свята. Святкаваць заснаванне нейкай незразумелай арміі, дзесьці далёка за ракой, калі наша краіна была пад акупацыяй Нямеччыны.
– 23 лютага мы абавязкова будзем адзначаць у нашай сям’і. Гэта вельмі добрая нагода для святкавання славутай беларускай даты 23 лютага 1944 года – дня ўтварэння беларускай краёвай абароны.
– Ну, за сталом з торцікам мы ніколі гэты дзень не адзначалі. Але маці рабіла бацьку нейкія прыемныя маленькія падарункі.
– Мы не адзначаем гэтае свята. Я не ведаю, якім чынам яно можа да нас адносіцца. Я ніякіх савецкіх святаў не адзначаю. Ды яно і небеларускае.
– Хтосьці ў сям’і яго адзначаў, прынамсі ўсе мае браты служылі ў савецкай арміі, я іх усіх віншую. Але, каб сесці за стол і адзначаць, такога ніколі не было.
http://www.racyja.com/wp-content/uploads/2017/02/2017-02-23_apanovich-news-23lutahapytanka.mp3
Гарадзенскія ўлады адзначылі гэтае свята некалькі дзён таму: правялі ў цэнтры горада на Савецкай плошчы паказальныя выступы дэсантнікаў, а некаторыя крамы вырашылі ў гэты дзень зрабіць зніжкі для мужчын.